**Omule din depărtări**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lui Klaus Heitmann

Tu eşti fratele meu,

Omule din depărtări pământeşti,

Tu, care pe apa cea limpede

A Limbii Române

Mi-ai trimis

Ca semn de iubire

Acest trandafir.

Ce te-a atras

Spre Singurătatea mea

În care nu se mai aude

Decât cucul înzăpezit

Al timpului?!

Al timpului

În care credeam c-am murit.

\* \* \*

Silviei Hodorogea

Şi lui Alexandru Dorogan

Doamne, dacă nu are mamă,

Cine îl naşte pe drac?

Poate ca l-am suporta

Daca nu şi-ar face salată

În candela noastră

Cu uleiul din ea;

Dacă n-ar scrijela necuviinţe

Pe zidul bisericesc;

Dacă n-ar înşira pe coadă

Covrigii copiilor noştri.

Doamne, a intrat în piciorul său

Cuiul ce-a pironit pe Hristos

Şi el nici măcar nu şchiopătează.